**Dac-aş putea răscumpăra tăcerea**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ca o dojană mută-n colţul gurii

O vorbă nerostită plânge surd,

Întorc cu teamă filele scripturii

Şi ţi-aş vorbi, dar felul meu absurd

De-a despica în mii şi mii de fire

Emoţia ce fierbe-n amândoi

Mă face să mă-ntorc din drum, iubire,

O veşnicie numai înapoi

Şi să-l întreb pe Dumnezeu de unde

Pot să răscumpăr anii ce s-au dus,

Tăcerile ce n-au putut răspunde,

Tot ce-am simţit atunci, dar nu ţi-am spus.

- Aș ridica poemele din slove

Și la urechi ţi-aş pune flori de mai,

Te-aş aştepta în gări când supernove

Trec prin văzduh, te-aş implora să stai

În așternutul nopților în care

Te-nvăţ să navigăm printre plăceri,

Ți-aș pune flori de nuferi la picioare

Visând să mai răscumpăr din tăceri.

Din vorbele rămase nerostite,

Ciobite ca o buză de pahar,

Voi împleti emoţii aurite,

Să ţi le-aşez tăcut pe inelar.

Liliana Trif Ioan Grigoraș